《三礼诗三首 其二 皇太子冠礼诗》
明代·区大相

吉日惟良，命服惟元。集礼铜龙，烂其盈门。宫僚肃将，以承前轩。

衮冕有加，其道弥尊。衮冕峨峨，既曼且硕。采璂朱绂，瑶契金册。

宠兹成德，圣祖列辟。式光宗祏，皇心孔怿。皇醴东朝，训命告釐。

念厥毗倚，淑是令仪。裕民惟志，寿国惟祺。睿敏圣嗣，敬德不违。

圣嗣敬德，诞受多福。霭其如春，式其如玉。象贤攸属，令终有勖。

作颂孔穆，风言维祝。厥颂伊何，于际于蟠。厥讽伊何，慎防其端。

方圆以翊，中正以观。保兹燕誉，奕世不刊。

作者简介：广东高明人，字用儒，号海目。区益子。善为文，下笔千言立就。万历十七年进士。初选庶吉士，累迁赞善、中允。掌制诰。居翰院十五年，与赵志皋、张位、沈一贯等有旧。赵等先后当国，大相皆引避不轻谒。后调南太仆寺丞，以疾归，卒。工诗词，皆严于格律，为明代岭南大家。有《太史集》、《图南集》、《濠上集》。